**Restaurant Schrøder** ligger i Waldemar Thranes gate 8 på St. Hanshaugen i Oslo. Den regnes for å høre til kategorien «brune kafeer». Restauranten serverer tradisjonell norsk kafé- og restaurantmat.

Stedet opptrer i skjønnlitteraturen, blant annet i Jo Nesbøs bøker om Harry Hole og i flere bøker av Bjørg Vik.

Schrøder i Torggata 14 fra 1925 til 1954
----------------------------------------

Oslo arbeidersamfunn bygget i 1878 gården Torggata 14 i kvartalet der Folkets hus ligger, hjørnegården Torggata/nåværende Hammersborggata, et kvartal nord for Youngstorget, med utsikt til nåværende Arbeidersamfunnets plass. Elise Pettersens café var drevet her fra 1912. I 1919 overtok Sven Svensson og Borghild Hammer driften av *Samfundskaféen*, uten alkoholservering og nært knyttet til arbeidersamfunnet. Selv om kafeen var et viktig møtested knyttet til møtene, og mange nyinnflyttede med tilknytning til samfunnet brukte den til daglig, gikk den økonomisk dårlig. I 1925 ble lokalene rehabilitert og driftsformen lagt om. Hans Schrøder og Ringnes bryggeri skrev avtale med samfunnet i 1925, og det ble igjen ølservering. Schrøders restaurant åpnet 25. mars 1926. Da Oslo arbeidersamfunn flyttet til det nye Samfunnshuset i 1946, ble tilknytningen til samfunnet brutt og Folkets hus overtok Torggata 14.

Mannlige servitører hadde sorte bukser, hvit jakke og tøyserviett over armen. De kvinnelige hadde sort silkeforkle. Schrøder hadde levende musikk, blant andre Martin Bækkelund trekkspill, og sønnene Kjell og Rolf debuterte her på henholdsvis piano og fiolin. Bygningen ble revet i 1954 i forbindelse med bygging av det nye Folkets hus.

* Dørvakt B. Stålkrantz og tre servitører, ca. 1940. Fotograf ukjent. Foto eiet av Oslo museum.Dørvakt B. Stålkrantz og tre servitører, ca. 1940. Fotograf ukjent. Foto eiet av Oslo museum.
* Restauranten i juni 1954. Foto eiet av Oslo museum.Restauranten i juni 1954. Foto eiet av Oslo museum.
* Interiør, 1953. Foto: Leif Ørnelund. Foto eiet av Oslo museum.Interiør, 1953. Foto: Leif Ørnelund. Foto eiet av Oslo museum.

Restauranten i Waldemar Thranes gate
------------------------------------

I 1956 flyttet Schrøder inn i nybygg i Waldemar Thranes 8, nært krysset Waldemar Thranes gate / Ullevålsveien, som er kjernen i strøket St. Hanshaugen med handel og servering. I den tidligere bygningen her var det drevet restaurant siden 1900, da Frk. Glansins Restaurasjon ble etablert. Fra 1923 til 1953 drev Hilmar Hansen Terrasse-Restauranten. Bygningen ble revet i 1954, og Schrøder flyttet inn i nybygget, som ble tegnet av arkitekt G.T. Schulz og sto ferdig i 1956. Georg Karlson, som hadde drevet Schrøder siden 1946, fortsatte og bodde med familien i gården.

Midt i lokalet står to søyler, og ved inngangen er et lite vindfang. På bordene er det en rød duk under og hvit duk diagonalt over. I tyve år med nåværende eiere har interiøret vært uforandret. Etter at serveringssteder i Norge ble røykfrie 1. juni 2004, ble restauranten malt for å fjerne røyklukten. 

I restauranten henger malerier av Sigurd Fosnes fra 1926, med motiver fra Bergfjerdingen (trappen opp til Damstredet), Torggata med det første Torggata Bad og hjørnet av bygningen der restauranten holdt til, trehusbebyggelsen i Telthusbakken, den tidligere trehusbebyggelsen på Enerhaugen og et flere meter bredt bilde fra Youngstorget.

Det var levende musikk på Schrøder i 1960-årene, og dørvakt Holm sang til akkompagnement av Sigurd Dahl på piano og servitøren Trygve Nilsen på fiolin. I 1992 meldte *Aftenposten* at trioen Totti Bergh, Stein Thue og Eivinn Sannes spilte jazz tirsdag kveld og lørdag ettermiddag. Restauranten var kjent som et sted å gå før og etter idrettsarrangementer på Bislett stadion, som VM på skøyter.

* Restaurantens fasade. Foto: Helge HøifødtRestaurantens fasade. Foto: Helge Høifødt
* Bord ved bildet av trappen fra Rosteds gate til Damstredet. Foto: Helge HøifødtBord ved bildet av trappen fra Rosteds gate til Damstredet. Foto: Helge Høifødt
* Arealet innerst i restauranten. Foto: Helge HøifødtArealet innerst i restauranten. Foto: Helge Høifødt
* Bordene mot vinduene, med bildet fra Youngstorget. Foto: Helge HøifødtBordene mot vinduene, med bildet fra Youngstorget. Foto: Helge Høifødt
* Interiør, 1956. Foto: Leif Ørnelund, Oslo museum.Interiør, 1956. Foto: Leif Ørnelund, Oslo museum.

Menyen
------

Restauranten serverer tradisjonell norsk kafé- og restaurantmat, som flesk og duppe og Wienerschnitzel. Entrecôte, kjøttkaker og rødspette var på menyen i 1957 og er der i 2016. I november og desember serveres om kvelden bare juletallerken, pinnekjøtt og lutefisk, og Schrøder har stort sett fullt belegg i denne perioden.

* Meny fra 1957 som henger på veggen i restauranten. Foto: Helge HøifødtMeny fra 1957 som henger på veggen i restauranten. Foto: Helge Høifødt
* Flesk og duppe. Foto: Helge HøifødtFlesk og duppe. Foto: Helge Høifødt
* Wiener Schnitzel. Foto: Helge HøifødtWiener Schnitzel. Foto: Helge Høifødt

Harry Hole og prisen *En ålreit fyr/Ei ålreit dame*
---------------------------------------------------

Prisene En ålreit fyr / Ei ålreit dame, fra veggen i restauranten. Foto: Helge Høifødt 
Romanfiguren Harry Hole, politietterforsker i flere romaner av Jo Nesbø har Schrøder som stamsted, og fast bord innerst ved vinduet, der det er lys nok til å lese aviser. Harry bodde i Sofies gate 5, få hundre meter fra Schrøder. Byvandringer i Harry Holes fotspor besøker restauranten.

Filmen basert på romanen *Snømannen* ble spilt inn i Oslo i januar til mars 2016, og det ble gjort opptak også på Schrøder. Filmen hadde premiere i oktober 2017.

Jo Nesbø deler hvert år ut prisen *En ålreit fyr / Ei ålreit dame* på Schrøder. Prisen ble etablert i 2008 av Harry Hole-stiftelsen, og stiftelsen deler i samråd med prisvinneren ut en halv million kroner som går til å fremme grunnleggende lese- og skriveferdigheter i utviklingsland.

Bjørg Vik og Schrøder
---------------------

Forfatteren Bjørg Viks far jobbet på Schrøder, og restauranten i Torggata er et viktig sted i romanen *Små nøkler, store rom* fra 1988. I *Elsi Lund* fra 1994 har hovedpersonens far vikariater i andre restauranter frem til Schrøder i Waldemar Thranes gate åpner.

Referanser
----------

1. ↑  Axel Zachariassen: *På forpost. Oslo arbeidersamfund 100 år 1864–1964.* Oslo: Oslo arbeidersamfund, 1964, side 351, 367, 402, 448 og 506, og notis i *Aftenposten*, 26. mars 1926, side 4.
2. ↑  Johnsen, side 23–28
3. ↑  Restauranten åpnet 10. februar 1956. Annonse «Restaurant Schrøder åpner igjen». *Aftenposten*, 9. februar 1956, side 12.
4. ↑  Johnsen, side 23–28.
5. ↑  Johnsen, side 25.
6. ↑  Stein Kagge: «Høyst mysteriøse benevnelser». *Aftenposten*, 19. februar 1992 side 22
7. ↑  Johnsen, side 28–29.
8. ↑  *På Harry (Hole)-tur i Oslo*. vg.no, 21. september 2013 og *Harry Holes Oslo*. dagbladet.no, 4. april 2007. (begge besøkt 22. januar 2016)
9. ↑  *I Harry Holes fotspor*. Oslo Guidebureau, 23. november 2013. Arkivert 30. januar 2016 hos Wayback Machine. (besøkt 22. januar 2016)
10. ↑  *«Snømannen» spilles inn i Oslo*. NHO Reiseliv, 30. oktober 2015. Intervju med adm. direktør Kristin Krohn Devold på Schrøder. Arkivert 29. januar 2016 hos Wayback Machine. (besøkt 19. januar 2016) og *Her er «Snømannen»-teamet på plass på Restaurant Schrøder*. nrk.no, 16 March 2016 (besøkt 18. mars 2016)
11. ↑  *Får en halv million av Jo Nesbø*. dagbladet.no, 20 desember 2011. (besøkt 22. januar 2016)
12. ↑  *Gir av overskudd fra bokinntekter til veldige formål*. aftenposten.no, 1 september 2013 (besøkt 22. januar 2016)
13. ↑  *Små nøkler, store rom*. Cappelen, 1988. (besøkt 29. januar 2016)
14. ↑  *Elsi Lund*. Cappelen. 1994. Første møte med nye Schrøder er beskrevet på side 345f. (besøkt 29. januar 2016)

Litteratur
----------

* Per-Erling Johnsen: *Brune kafeer. Oslos uforanderlige møtesteder*. Oslo, Schibsted, 2005.

Eksterne lenker
---------------

* (no) Offisielt nettsted Rediger på Wikidata

* (en) Restaurant Schrøder, Oslo – kategori av bilder, video eller lyd på Commons Rediger på Wikidata